钦定古今图书集成/方舆汇编/职方典/第1443卷 > 南宁府风俗考 府县志合载
## 钦定古今图书集成/方舆汇编/职方典/第1443卷 > 南宁府风俗考 府县志合载

本府。〈宣化县附郭。〉

《旧志》。宁郡土厚民纯，恬淡不事乎浮华，农耕士读，人物酷类于中州。人品同青兖，言语似荆、襄，而不知有不尽然者，啙窳偷生，而无积聚。袯襫辈耕凿外，罔知他务。盐槟丝枲之利，尽入游商；陶渔珍错之息，全归客户。无怪乎家鲜担石之储，人无百金之冨也。重以迩来诗书之胄，逊于荒野，五方儇子，杂糅其间。陵竞渐开，浇风日炽，构讼者盈庭不绝，盖不无今昔之感焉。若夫绅士家，冠婚丧祭，犹遵《家礼》，深闺永巷，恪守壸仪，远乡之民，答歌“火葬” ，则尚未尽化也。

元旦　黎明，盛备香烛斋供，拜献天地香火、祖先毕，各诣亲友家贺岁。

元夜　，各坊寺观老幼咸集庆灯宴乐，或扮故事游街，金吾不禁，乡村则未必然。

立春　先一日，街市行户各扮故事，迎春东郊。郡城远近乡落，竞看土牛。

清明　户插杨柳，或戴之头，或系衣带。有携榼郊游䜩饮者，谓之“踏青。” 此后至三月晦，各染乌饭，备牲肴，垒坟拜扫。乡村则专用三月三日。三月三日　真武诞期，建醮祝寿，迎花爆扮故事，结彩演戏，辉煌街市。乡村则减。

四月八日　为“浴佛日。” 世俗以是日风雨之有无，占花果之实否。

五月端阳　，竞渡如楚，俗悬艾虎于门，食角黍，饮菖蒲、雄黄酒。

六月六日　曝物晒衣，俗谓可以免蛀。

七月中元节　，望前二三日，迎祖先于堂，朝夕祭奠，极其丰洁。十四薄暮化冥衣钱帛，乡城皆然，重追远也。

八月中秋　，备米酒、月饼拜月，举家团聚䜩飨，玩月为乐，两夜不寐。

九月重阳　，具牲肴拜扫先茔，谓之“秋祭。” 佩茱茰，载菊酒，登高，少长咸集，放纸鸢，䜩饮以厌灾。腊月念四　，各备宝烛香供送灶神，俗谓之“小年夜。”

除日　具三牲，盛肴馔，祭香火祖先。是夜放爆竹达曙，谓之“守岁。” 以上节令俗尚，州邑大抵相同。

新宁州

州治新建四民，有土著流寓之别。流寓城居者，崇礼让，彬彬文物，婚祭则甚彩丽，而赌博为甚。朋党夜聚，往往费倾，家业覆而不鉴，大抵皆流寓民也。其前一二三都之民，原割自宣化，稍稍习于劲悍，虽婚姻、祭疗、贸易亦大概类七都之民，而衣冠居宇、宴会犹半有华风。迩来一都弦诵寖兴，礼教渐行，文士骎骎雅秀矣。其四、五、六、七、八、九十都土民，言语侏𠌯，少谙汉语。男括发以布，女椎髻垂额，俱跣足不履，若标枝鸟巢，无所安息。编竹架栏，上人下畜，同居一室。饮食则盘膝就地，啜冷咽生。不知甘食之为美，亦不知华居之为适。尤重槟榔，凡遇婚聘，俱不能外，即婚姻亦不论同姓。于归之后，又往来父母家为中冓之秽，略不为羞。葬皆火尸，未知封树。且惯盗善窜，反侧无常。本有牛可田，有马可乘，而又结党为盗，事发，且并其家而罄之。有疾病，不服药饵，惟请鬼童打两头鼓，鬼童额顶楮面，或持杖，或执铃拍，跳舞歌唱，刑牲烹调，罄食而散，未识其教所自来。或曰：“即婆娑乐神也。” 诸如此类，不可胜数。此土人沿习之大弊也。最可恨者，流寓棍徒潜入各村居住，武断乡曲，诱骗村妇，上流下接，兜贱卖贵，大秤大斗，如芝麻、绵花、长麻等物，俱三倍收息，以村人为鱼肉。有不从者，辄声言往告道府。村人口不习汉语，目不识“丁” 字，莫敢谁何。间有告在本州者，差人票方至，辄已往上脱空诬告矣。牧马者去其害马，余亦往往重惩之，然竟有莫绝其奸者矣。

隆安县

邑治三面，控羁縻州，地僻俗固，土瘠民贫，男事务耕，不事商贾，业《诗》《书》者仅数大家。墟市兴贩，多系妇人，鲜工蚕织，故土产麻花甚贱，而布帛多售自外省，价且倍之。土民之家，不侈宫室，即用砖石，栋宇亦不甚奢华。村落多茅茨栏房，星散而居，不相联接。不习浮靡，不为谩游，不事奇玩，衣服饮食，咸从俭朴。贫不雇工，饥不乞丐，犹为近古。迺溺于积染，病罕服药，惟事祭鬼。冠礼向昧三加，只具仪告祖而已。婚礼罔行，亲迎间不辨，同姓者有焉。丧礼崇尚僧道，燕饮吊客，旧多火化。万历迄今，稍用棺椁祭神，每于时节，或从墓祀。“民性悍，气不相下，一有小忿，辄至争讼。凡此皆由来者渐，卒难变易，久当自化耳。” 横州。

重廉耻，尚文学，男子不事耕商，妇女知守壸范，服饰视京师凶荒无乞丐。轻悍成风，视执政好恶以起讼，贸迁不事资异境工技以为生。士。笃志向学，咿唔之声，不息于庠序横邑。三代以前，政教未通，秦徙中县民杂处西瓯。汉、吴开学迪教于郁林。历唐及宋，中原士族代有占籍，父老相传，“多山东之族。明兴，设驯象” 卫官军，多南甸江浙之旧，验之郊关，绝无粤种。兼以圣化沦洽，旬宣日至，以故城郭风俗之美，悉同中华。男子慕礼义，尚文学，亦习性负气。人各有心。少耕农，好赌博，好唱戏，好背议人是非短长而不自省。妇女非岁节大事，不见家翁纺缉，刺绣剪制，间事蚕桑，然争华饰美。苍头入岭采草为炊，女婢盈街，贸米利糠养猪。日用资费，仰藉谷价贵贱为丰歉。疾病迎医药，兼行巫祷。节令所尚，大率同于建康。

永淳县

土瘠民贫，讼简质朴。男唯耕耘，不事商贾；女唯纺绩，不事蚕桑。原系中华游宦经商之遗俗，非荒裔土著之馀风，故恒习《诗》《书》而谙礼乐。但丧祭犹作佛事，冠礼概未举行。婚聘用槟榔，疾病兼医巫。远乡多槃瓠遗种，言侏𠌯而性犷悍。郭外近村，谓为本地人，亦谓上世来自中州者。男女衣服、冠髻，习尚与厢市同。其所有田粮，自耕、自赋，居住俱有碧瓦高楹。亦有奋志《诗》《书》擢拔、雍序乡科者。但葬多火化，病鲜服药，惟信巫淫祀。又武罗一乡，虽距城七十馀里，其衣冠民物亦与城郭同。山谷远村则为獞人，传言系槃瓠之苗裔，故槃瓠王庙今各郡山谷处处有之。但其性愚戅，强分为乡屯，每年轮一人为长以约束之。鲜有钱粮图籍，多以佃耕为业。言语侏𠌯，习尚鄙陋。居住茅屋矮檐，罄身出入，饮食不择毛腥。至其婚礼，尤为可笑。女归夫家即还，往嫁不成婚。正月初三日至十五日，男女连群踏歌为乐，父母弗禁。三月三日为乌饭，祀先扫墓。其族类十倍于民，而民常苦其为患。或纠峒蛮，或𫏋山寇，叛服靡常，顽梗成性，至叵测也。其界在宣化南，里啚者少为人佃，原有粮产，自耕自赋，是为“里冬。” 粮户习尚言语，稍与獞异，而其性尤犷悍，一有收租取债，及夫妇争论，口角忿激，辄服毒图赖，沿而成风，无能禁也。住屋似楼非楼，瓦盖作两层，内架以板，人居其上，则猪栅牛栏皆在卧榻之下矣。

上思州

本州风气渐新，彝獠睹文明之化，子弟颇学，荒裔开混沌之天。男耕女织，婚颇用媒聘，而相竞答歌；佞神尚鬼，疾不用医饵，而崇惑淫祀：则亦土俗之未尽化焉。

下雷州

本州原属边荒，偪处交趾，地僻民稀，止知耕种，不知商贾。男子裹头，女人戴笠，椎髻跣足，言语侏𠌯。居住之地，悉择山坡，用竹木结盖茅房，架竹铺簟，人居其中，下养牲畜等类。男女婚姻，俱凭鸡卜，日给饮食，多以酸糟调煮各味。不惯食盐。疾病惟祀鬼神，亦土俗之相沿也。。